自宜興歸謁鄒德久不遇
作者：李處權
朝代：宋

paragraphs: 客裏仍驚奔，南走荆溪上。
繫船樓前樹，偶接丈人行。
兹惟天下士，抱負不可狀。
而今年七十，面睟背益盎。
論文復把酒，十日共清訪。
歸家照眸子，炯炯覺神王。
朅來情所親，鄒子頗直諒。
斯文有能事，筆挾風雨壯。
今晨叩其門，不見動惆悵。
我希嵇叔夜，子慕陶元亮。
念子如清風，執熱欲何往。
寇退子當返，子去我曷望。
何時芝蘭室，重見玉色釀。
快意傾百盃，澆我舌本强。